**VODIČ PO IZBIRNIH PREDMETIH**

**OŠ Kobilje**

**za šolsko leto 2025/2026**



**1. NEOBVEZNI IZBIRNI PREDMETI za učence od 4. do 6. razreda**

Neobvezni izbirni predmeti se v skladu z 20.a členom ***Zakona o osnovni šoli*** izvajajo na naslednji način (izvleček):

* šola za učence 4., 5. in 6. razreda obvezno ponudi pouk drugega tujega jezika, lahko pa tudi pouk umetnosti, računalništva, športa ter tehnike;
* pouk tujih jezikov se izvaja v obsegu dveh ur tedensko, pouk vseh ostalih predmetov pa v obsegu ene ure tedensko;
* učenec lahko izbere največ dve uri pouka neobveznih izbirnih predmetov tedensko.

**Na OŠ Kobilje glede na** *Pravilnik o normativih in standardih* za izvajanje programa osnovne šole ter kadrovskimi pogoji**:**

* **bomo oblikovali eno skupino za izvajanje** neobveznega izbirnega predmeta za učence od 4. do 6. razreda, če bo vanjo vključenih vsaj 8 učencev. Učenci bodo lahko izbirali med naslednjimi predmeti: drugim tujim jezikom – **angleščino** (2 šolski uri na teden), **umetnostjo** (1 šolsko uro na teden) in **športom** (1 šolsko uro na teden).

**Za vse neobvezne izbirne predmete velja:**

* Neobvezni izbirni predmeti **so** **neobvezni**, torej jih ni nujno izbrati. **Ko pa se učenec za predmet odloči, ga mora obvezno obiskovati do konca šolskega leta.** Odsotnost učenca od pouka tega predmeta so starši dolžni opravičiti.
* Neobvezni izbirni predmeti **se ocenjujejo** in **ocena se vpiše v spričevalo**.
* Znanje iz teh predmetov se na nacionalnem preverjanju znanja ne preverja.
* Učenec lahko vsako leto zamenja neobvezni izbirni predmet ali pa ga več ne obiskuje.
* Neobvezni izbirni predmeti sodijo v razširjeni program osnovne šole, zato bodo na urnik praviloma uvrščeni po zaključku ur obveznih predmetov.
* Učne skupine organizira in oblikuje šola samostojno, skladno s predpisanimi normativi, oblikujejo pa se za vsako šolsko leto posebej.
* **O izbiri boste učenci in starši obveščeni pred koncem šolskega leta.**
* Učni načrti za neobvezne izbirne predmete so predstavljeni na spletnih straneh Ministrstva za izobraževanje, znanost in šport.
	1. **KRATKA PREDSTAVITEV NEOBVEZNIH IZBIRNIH PREDMETOV**

**(v 4., 5. in 6. razredu)**

|  |
| --- |
| **ANGLEŠČINA** |
| Pouk drugega tujega jezika kot neobveznega izbirnega predmeta je prispevek k večjezičnosti in razumevanju večkulturnosti. Prilagojen je sodobnim izzivom in sledi novim didaktično metodičnim usmeritvam, ki nadgrajujejo komunikacijski pristop v dejavnostno in zmožnostjo naravnan pristop k poučevanju. Učenec se z učenjem drugega tujega jezika usposablja za govorne in pisne stike, za pridobivanje in razumevanje informacij v tujem jeziku. Znanje več tujih jezikov omogoča učencu dostop do različnih avtentičnih virov; s tem pridobiva in poglablja splošno znanje ter širi večjezičnost in medkulturnost.  |
| **UMETNOST** |
| Kulturno-umetnostno vzgojo učencev obravnavamo prek ustvarjanja kulturno-umetniških del (npr. ustvarjanje gledališke, lutkovne predstave, filma, plesne, folklorne postavitve, muzikala, literarnega, glasbenega dogodka, likovne razstave). Učenci z ustvarjanjem izražajo in spoznavajo sebe v odnosu do okolja ter pri tem osebnostno rastejo (razvoj učenčeve samozavesti, samopodobe, osebnostne in nacionalne identitete). Predmet je enoleten oz. je projektno zasnovan, pri čemer učitelj v sodelovanju z učenci vsako leto na novo izbere tematiko in vsebine za uresničevanje ciljev predmeta. Cilje, zapisane v učnem načrtu, učitelj uresničuje selektivno glede na sposobnosti, spretnosti, motivacijo, interese in predznanja učencev. |
| **ŠPORT** |
| Gibanje ima številne pozitivne vplive na zdravje človeka. Ti vplivi so najpomembnejši v obdobju odraščanja. Izvajanje raznolikih športnih dejavnosti omogoča pridobivanje gibalnih kompetenc, kar predstavlja eno od najpomembnejših razvojnih nalog v otroštvu in mladostništvu. Neobvezni izbirni predmet šport zato vključuje predvsem tiste vsebine, ki v tem starostnem obdobju učinkovito vplivajo na telesni in gibalni razvoj učencev, spodbujajo njihovo ustvarjalnost, hkrati pa so z vidika športno-rekreativnih učinkov pomembne za kakovostno preživljanje prostega časa v vseh življenjskih obdobjih. |

**2.** **OBVEZNI IZBIRNI PREDMETI za učence od 7. do 9. razreda**

Obvezni izbirni predmeti se izvajajo v zadnjem triletju devetletke.

**Vsem izbirnim predmetom je skupno:**

* da se učenci odločajo zanje **v 7., 8. in 9. razredu**;
* da se zanje učenci odločajo glede na svoje interese, sposobnosti, posebno zanimanje;
* da so na urniku po eno uro tedensko, drugi tuji jezik pa dve uri;
* da je **izbirni predmet obvezen in ocenjen**.

**Predmeti se razlikujejo tudi glede na čas trajanja in sicer:**

* triletni predmeti (učenec jih lahko izbere vsa tri leta);
* triletni predmeti, lahko tudi krajši (učenec jih lahko izbere tri leta ali manj);
* enoletni, vezani na razred (lahko se jih ponudi samo v določenem razredu);
* enoletni predmeti (trajajo samo eno leto in jih učenec ne more ponovno izbrati).

Učenec **mora izbrati dve uri pouka** izbirnih predmetov **tedensko**, lahko pa tudi tri ure, če s tem soglašajo njegovi starši.

**Primer:**

Če se učenec odloči za drugi tuji jezik (npr. angleščino), ki se ga uči dve uri tedensko, s tem izpolni svojo obvezo in obiskuje torej le izbirni predmet angleščino. S soglasjem staršev pa lahko v tem primeru izbere še en enourni izbirni predmet.

**Izbirni predmeti so obvezni del pouka in so umeščeni v predmetnik**

Če učenec neupravičeno ne obiskuje izbranega izbirnega predmeta, dobi neopravičeno uro. Pouk posameznega izbirnega predmeta je na urniku eno uro na teden, razen izbirnega predmeta tuji jezik, ki je na urniku dve uri na teden. Nekatere vsebine (npr. šport) se lahko izvajajo izjemoma tudi strnjeno izven rednega urnika (ogledi, izleti). Ocenjujejo se s številčnimi ocenami od 1 do 5.

**Oprostitev sodelovanja pri obveznih izbirnih predmetih**

Učenec 7., 8. in 9. razreda, ki obiskuje glasbeno šolo z javno veljavnim programom, je na predlog staršev lahko oproščen sodelovanja pri izbirnih predmetih. Učenec je lahko v celoti oproščen sodelovanja pri izbirnih predmetih ali pa le pri eni uri tedensko. Starši vložijo na šolo pisno vlogo z dokazili (potrdilo o vpisu v glasbeno šolo) za oprostitev sodelovanja pri izbirnih predmetih.

**Število skupin izbirnih predmetov**

Vseh ponujenih izbirnih predmetov ne bomo mogli izvajati, saj določila MIZŠ predpisujejo število skupin za vsako šolo. Tako bomo izvajali predmete, za katere se bo odločilo več učenk in učencev. Predvidoma bomo v naslednjem šolskem letu lahko **oblikovali 5 skupin**.

**Zamenjava izbirnega predmeta**

Učenec ima v začetku šolskega leta mesec dni časa (septembra) za spremembo izbirnega predmeta, če le-ta ne vpliva na drugačno oblikovanje skupin. Vključi se lahko v skupine, kjer je še prosto mesto in ki je časovno usklajena z njegovim urnikom.

|  |  |
| --- | --- |
| **Družboslovno-humanistični predmeti** | **Naravoslovno-tehnični predmeti** |
| Triletni predmeti, lahko tudi krajši |
| **Angleščina I** (7. r.)**Angleščina II** (8. r.)**Angleščina III** (9. r.)**Verstva in etika I** (7., 8., 9. razred) | **Logika I** (7. razred)**Logika II** (8., razred)**Logika III** (9. razred) |
| Enoletni predmeti, vezani na razred |
| **Retorika** (9. razred) | **/** |
| Enoletni predmeti |
| **Filmska vzgoja 1** (7., 8., 9. razred)**Gledališki klub** (7., 8., 9. razred) | **Šport za zdravje** (7., 8., 9. razred)**Sonce, Luna in Zemlja** (7., 8., 9. razred) |

**Učni načrti za izbirne predmete so predstavljeni na spletnih straneh Ministrstva za izobraževanje, znanost in šport:** [UČNI NAČRTI IZBIRNIH PREDMETOV](https://www.gov.si/teme/programi-in-ucni-nacrti-v-osnovni-soli/)

**2.1 KRATKA PREDSTAVITEV OBVEZNIH IZBIRNIH PREDMETOV**

 **(v 7., 8. in 9. razredu)**

|  |
| --- |
| **ANGLEŠČINA** |
| Angleščina ima splošno izobraževalen in poseben pomen: znanje in jezikovne sposobnosti, ki jih učenci usvajajo in razvijajo pri pouku angleščine, so pomembni zaradi neposredne uporabnosti za učence v nadaljnjem izobraževanju, kasneje pa za njihovo poklicno delo in stalno izobraževanje, za širjenje njihovih komunikacijskih sposobnosti prek meja njihove materinščine tako v poklicu kot zasebnem življenju oz. za razvijanje njihove širše medkulturne komunikacijske sposobnosti. Z navajanjem na jezikovno interakcijo pa učenci razvijajo tudi svoje sposobnosti navezovanja osebnih, družbenih in medkulturnih stikov. |
| **LOGIKA I, II, III** |
| Z vsebino in metodami poučevanja učenci pridobivajo osnovne logične pojme in se usposobijo za njihovo uporabo: * + širjenje znanja in poglabljanje že osvojenega znanja na področju logike in lingvistike,
	+ odkrivanje in razvijanje sposobnosti povezovanja ostalih znanj in logike,
	+ odkrivanje in spodbujanje nadarjenih za logično mišljenje in lingvistiko,
	+ motivacija za nadaljnje poglabljanje znanja s področja logike in lingvistike,
	+ spodbujanje mladih k logičnemu razmišljanju in odločanju.
 |
| **SONCE, LUNA IN ZEMLJA** |
| Predmet *Sonce, Luna in Zemlja* je namenjen učencem 7., 8. in 9. razreda. Učenci bodo v sklopu predmeta pridobili širše znanje s področja astronomije, in sicer o zvezdah in vesolju, opazovali bodo nočno nebo in se podrobneje seznanili z orientacijo na nebu. Naučili se bodo uporabljati vrtljivo zvezdno karto, svoje znanje pa bodo dopolnjevali s prebiranjem literature in s pomočjo elektronskih medijev.Pri izbirnem predmetu se bodo učenci:* seznanili z zgradbo, pestrostjo in razsežnostjo vesolja
* spoznali nekaj osnovnih pojmov in zakonitosti astronomije
* pridobili osnovna znanja o zvezdah in vesolju
* spoznali postopke opazovanja nočnega neba
* opazovali nočno nebo s teleskopom in z daljnogledi
* pridobili spretnosti pri rokovanju s teleskopom
* na nočnem nebu določali lego ozvezdij in iskali objekte, označene na zvezdni karti
 |
| **ŠPORT ZA ZDRAVJE** |
| Program izbirnih predmetov dopolnjuje osnovni program šolske športne vzgoje, skupaj pa predstavljata obogateno celoto. Namen predmeta je spoznavanje novih športov, ki jih v obveznem šolskem programu ni mogoče izvajati, so pa z vidika športno-rekreativnih učinkov pomembni za kakovostno preživljanje prostega časa v vseh življenjskih obdobjih. Vsebine omogočajo spoznavanje različnih vplivov gibalnih dejavnosti na zdravje, razumevanje pomena telesne in duševne sprostitve, nadomeščanje negativnih učinkov sodobnega življenja ter pridobivanje znanj, ki učencem omogočajo, da si v prostem času izberejo sebi primerne športne vsebine in obremenitve. |
| **VERSTVA IN ETIKA** |
| Predmet učencem ponuja možnost, da razširijo znanje, ki ga o verstvih in etiki dobijo pri obveznih predmetih. “Etiko” se poučuje kot obravnavanje moralnih razsežnosti medčloveških odnosov in življenjskih vprašanj. Pri obravnavanju verstev je posebna pozornost posvečena njihovi etični naravnanosti in vodilom za medčloveške odnose.Pouk učencem pomaga razumeti resnost in pomen verskih ter etičnih vprašanj, stremi k izoblikovanemu in premišljenemu osebnemu odnosu do teh vprašanj, ne pa k prevzemanjudoločenih (verskih) nazorov. |
| **RETORIKA** |
| Učenci spoznavajo tehnike prepričevanja in argumentiranja, spoznajo elemente prepričevalnega postopka, dejavnike uspešnega prepričevanja, oblike prepričevanja, govora in vsestranskega obvladovanja govorne situacije, po drugi strani pa tudi razliko med prepričevanjem in argumentiranjem, razlikovanje med dobrimi in slabimi argumenti, elemente dobre argumentacije in nepravilne oz. nedovoljene argumentativne postopke. Namen predmeta je predvsem ta, da učence nauči samostojnega, koherentnega in kritičnega oblikovanja ter izražanja stališč pri drugih predmetih, v teku nadaljnjega izobraževanja, kakor tudi na vseh (drugih) področjih družbenega in zasebnega življenja. |
| **GLEDALIŠKI KLUB** |
| Gledališki klub kot izbirni predmet nadgrajuje predmet slovenščina. Ta sklop predstavlja poglabljanje in razširitev sposobnosti in znanj, upošteva interese učencev in uravnoteženost področij umetnostne in neumetnostne rabe jezika. Gledališki klub se povezuje tudi z drugimi predmeti, predvsem z likovno, glasbeno in tehnično vzgojo, literarnim klubom, šolskim novinarstvom ter vzgojo za medije. Predmet izhaja iz vsebin dramske vzgoje pri pouku književnosti v šoli, vendar jih dopolnjuje z novimi vsebinami (pojmi, problemskimi sklopi) in besedili. Poleg ustvarjalnih gledaliških dejavnosti je predmet povezan tudi s spoznavanjem aktualnih dogodkov v slovenskih gledališčih. Predmet nima namena oblikovati celovite gledališke predstave (kot dramski krožek), pač pa spoznavati značilnosti drame in gledališča z aktivno gledališko vzgojo učencev.  |
| **FILMSKA VZGOJA** |
| Temeljni namen predmeta je, da se učenci seznanijo z osnovami filmske umetnosti, zvrstno, žanrsko in tehnološko, ter da se preskusijo v dveh vlogah: v vlogi aktivnega filmskega gledalca (ogledu filma sledi razprava) in v vlogi filmskega ustvarjalca (miniaturne filmske delavnice). Predmet hkrati omogoča razmislek o življenjskih temah, posameznikovih in družbenih vrednotah ter spodbuja mlade, da si ustvarijo svoj pogled na svet. Filmska vzgoja zato vpliva na učenčev družbeni, etični in čustveni razvoj, pripomore k raziskovanju univerzalnih tem ter spodbuja k razlikovanju in sprejemanju različnih pogledov na svet ter na družbene in kulturne korenine našega naroda. |